Moja pobjeda

Krenuo sam u prvi razred i učio abecedu koja je bila tek priprema za čitanje.

Na početku svog obrazovanja bio sam onaj učenik koji je miješao slova 'd' i 'b', 'a' i 'e', čitao obrnutim redoslijedom i pisao lijevom rukom. Slova bi mi bježala, a ja bih ih prstićem pokušavao uloviti da se ne izgubim u svim tim zbijenim, nepročitanim redovima. Čitanje bi bilo slabo, a i kod pisanja izostavljao bih poneko slovo u riječima.

Problem je isplivao na površinu početkom trećeg razreda kad mi je učiteljica na satu hrvatskog rekla da čitam za jedinicu. Toliko me bilo sram što nisam bio dovoljno dobar u čitanju da sam prešutio mami što se dogodilo. Strah od čitanja postao je moja noćna mora i nikako nisam želio čitati na glas jer sam se bojao kritika.

Bio sam prestravljen kad sam ugledao crna slova na bijelom papiru koja su izgledala poput strašila, a riječi dugačke poput ogromne zmije zvečarke. Još se sjećam koliko sam truda, muke i vremena uložio da se približim 'nivou' koji su moji vršnjaci već odavno dosegli.

Najbolja prijateljica u razredu bila je najbolji čitač i dijete kojem je sve išlo od ruke. U usporedbi s njom ja sam bio manji od makovog zrna. Umjesto da me vrijeđa i podcjenjuje, uvijek bi me štitila i dizala mi krhko samopouzdanje. Tajna „lošeg čitača“ nije dugo ostala tajnom jer je netko „pustio bubu“ u uho mojoj mami.

Bilo je tu svega: suza, ljutnje, mucanja, razočaranja, visokih tonova i trenutaka bez tona. Taj isti tjedan kad su roditelji saznali za problem, odveli su me logopedu. Mlada gospođa zvala se Željka i moj prvi susret s njom nije bio neugodan jer je bila jako uljudna i imala je nježan glas. K njoj sam odlazio jednom tjedno prije ili poslije škole pa bismo se aktivno družili.

Vrativši se dvije godine unazad počeo sam spajati kratke crne i crvene slogove kako bih pročitao riječi kao: dabar, dobar, ruka…. Družio bih se s riječima , uvećanicama, umanjenicama, otvornicima , zatvornicima, križaljkama i čitao bih puno tekstova s pitanjima na koja bih kasnije odgovarao.

Bilo je naporno, bilježnica se crvenjela od broja pogrešaka, no ja sam svaki tjedan napredovao sporim i sigurnim koracima jer sam i inače mirnije, tiše i sporije dijete.

Kao što su moji roditelji, logopedinja i učiteljica vidjeli napredak, tako sam ga osjetio i ja. Bio sam sve bolji i brži u čitanju te sam naučio mnogo novih riječi koje sam spremao u pretinac svoje glave.

U četvrtom razredu lakše sam pratio nastavu u školi i moj je napredak glasno pohvalila razrednica Sonja Rodinger. Bio sam ponosan do neba i natrag. Postao sam primjer uzornog učenika, a prijatelji iz razreda su sa smiješkom promatrali moj napredak.

Danas čitam iz potrebe i znatiželje jer znam koliko su knjige važne. One me podučavaju, informiraju, nasmijavaju, odvode u daleke, nepoznate krajeve. Još i sada u sedmom razredu popiknem se na neku dugačku, meni nepoznatu riječ koju ne mogu odmah usvojiti. Događa se da teže shvaćam riječi prenesenog značenja, ali i dalje se trudim biti bolji i učiti na svojim pogreškama.

Poteškoće u čitanju ogroman su problem, no uz podršku roditelja sve je bilo lakše. Oni su mi uporno govorili da se svaki trud isplati i da mogu što i moji prijatelji. Vjerovali su u mene, a ja sam im dokazao da su njihove riječi istinite i da se sve može uz rad i strpljenje.

Na žalost danas u nekim siromašnim zemljama žive djeca koja nemaju pravo na obrazovanje i pismenost. Zakinuti su za bogatstvo koje se zove čitanje, a ja sam jedan od sretnika koji svakim novim listom otvara vrata svoje budućnosti.

Simon Petričević

7. razred

OŠ Ivana Gorana Kovačića Sveti Juraj na Bregu

Mentor: Maja Matotek